**OBRAZLOŽENJE ZA SKRAĆENO SAVJETOVANJE SA ZAINTERESIRANOM JAVNOŠĆU**

U Republici Hrvatskoj tijekom proljetnih mjeseci 2023. godine došlo je do masovnog pomora pčela na području Bjelovarsko-bilogorske i Međimurske županije. Program potpore pčelarima za saniranje šteta uzrokovanih pomorom pčelinjih zajednica u 2023. godini ima za cilj kroz financijsku pomoć nadoknaditi oštećenim pčelarima izgubljenu dobit uzrokovanu naglim prestankom proizvodnje.

Financijska pomoć iz ovoga Programa namijenjena je pčelarima koji su upisani i ažurirani u Evidenciju pčelara i pčelinjaka u skladu s člankom 129. Zakona o poljoprivredi („Narodne novine“, br. 118/18, 42/20, 127/20 – Odluka Ustavnog suda Republike Hrvatske, 52/21 i 152/22 ), a kod kojih je potvrđen pomor pčelinjih zajednica od strane Državnog inspektorata Republike Hrvatske tijekom proljetnih mjeseci 2023. godine. Provedbom Programa izravno će se utjecati na saniranje ekonomskih posljedica zbog izgubljene dobiti uslijed prestanka proizvodnje uzrokovane pomorom pčela na pčelinjacima te izgubljene dobiti od trženja pčelinjih proizvoda (med, pelud, propolis i matična mliječ).

Potpora iz ovoga Programa dodjeljuje se za štete nastale pomorom pčelinjih zajednica u stacionarnim ili selećim pčelinjacima dopremljenim na područje na kojem se dogodio pomor pčela u skladu s Pravilnikom o držanju pčela i katastru pčelinje paše („Narodne novine“ broj. 18/08, 29/13, 42/13 i 65/14).

S obzirom na potrebu za žurnim donošenjem predmetnog Programa čije su odredbe vezane uz prihvatljivost korisnika, vremensko trajanje Programa kao i omogućavanje pravovremene pomoći pčelarima za nastavak pčelarske proizvodnje na područjima na kojima se pomor dogodio pa i u cjelini na razini cjelokupne pčelarske proizvodnje u Republici Hrvatskoj, provodi se skraćeno savjetovanje sa zainteresiranom javnošću (e-savjetovanje) u trajanju od 21 dana.

Skraćeno savjetovanje sa zainteresiranom javnošću omogućiti će pravovremeno donošenje Programa kao i pratećeg Pravilnika kao provedbenog akta koji će definirati uvjete za korištenje navedenog Programa.